《酬子明冬后出思正夏中》
宋代·黄裳

大学閒官闭门坐，渍墨磨丹满文藁。霜风门外潮头过，马首长须欲吹倒。

双眸厌为尘沙昏，出外遽止从予好。不复见君今几时，相忆还惊岁华老。

恨得新诗何太晚，瓜李为期閒梦断。馀酒喜见忘机翁，声色尝与心相同。

小沼荷花未云昨，君来且负炉中红。东邻交友亦爱客，烹鲜盘馔工于侬。

青蜗乌贼欠此可，蟹蛤已有吴间风。劳生多故岂足念，莫不有分劳冲冲。

有钱取醉亦足矣，满腹以外吾何容。漫漫雪意稍含蓄，瑶池将见涵春空。

两骑翩翩踏琼玖，州北主人相望久。解颜一笑如君难，区区论报非吾友。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。